CELEX: 
Language: da
Date: 2017-05-19 00:00:00
Title: KOMMISSIONENS DELEGEREDE FORORDNING (EU) …/… om ændring af forordning (EF) nr. 607/2009 for så vidt angår druesorter og synonymer herfor, der kan anføres ved mærkningen af vin

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Ved Europa-Parlamentets og Rådets forordning (EU) nr. 1308/2013 om en fælles markedsordning for landbrugsprodukter (forordningen om fusionsmarkedsordningen) tillægges Kommissionen beføjelse til at vedtage delegerede retsakter. 
            
            
               Formålet med denne delegerede retsakt er at ændre Kommissionens forordning (EF) nr. 607/2009
                  1
               , så det bliver muligt for kroatiske vinproducenter fortsat at anvende druesortsnavnet "Teran", som traditionelt blev anvendt i denne region inden Kroatiens tiltrædelse af Unionen den 1. juli 2013, dog udelukkende under den beskyttede oprindelsesbetegnelse "Hrvatska Istra".  
            
            
               Den har desuden til formål at præcisere, under hvilke betingelser sortsnavnet "Teran" kan anføres ved mærkningen af de produkter, der er omfattet af den beskyttede oprindelsesbetegnelse.
            
            
               Vedtagelsen af denne delegerede retsakt får ingen finansielle konsekvenser. 
            
            
                2.HØRINGER FORUD FOR RETSAKTENS VEDTAGELSE
            
            
               Der er blevet gennemført høringer med eksperter fra alle 28 medlemsstater i ekspertgruppen vedrørende vinspørgsmål. Teksten blev med henblik på færdiggørelse forelagt på ekspertgruppens møde den 24. januar 2017. 
            
            
               Fra den 17. marts 2017 var udkastet til delegeret retsakt i fire uger offentliggjort på Kommissionens internetportal for bedre regulering for at give offentligheden mulighed for at fremkomme med bemærkninger. Der indkom høringsbidrag fra 11 deltagere: seks NGO, to grupper af EU-borgere, en akademisk institution/forskningsinstitution, en offentlig myndighed og en brancheorganisation. 
            
            
               I de fleste af de indkomne svar lå vægten på synspunkter, der allerede var fremført i brevudvekslinger på forskellige niveauer mellem de slovenske myndigheder og den slovenske vinsektor på den ene side og Kommissionen på den anden side, og som navnlig vedrørte: at reglerne for den beskyttede oprindelsesbetegnelse "Teran" bringes i fare, at der ingen tradition er for anvendelse af navnet "Teran" i Kroatien, at der er risiko for vildledning af forbrugerne, og at der er risiko for, at det område i Kroatien, hvor navnet "Teran" anvendes, bliver større.
            
            
               3.JURIDISKE ASPEKTER AF DEN DELEGEREDE RETSAKT
            
            
               Ved denne delegerede retsakt præciseres de ændringer af forordning (EF) nr. 607/2009, der skal gennemføres, for at producenter af kroatiske vine med den beskyttede oprindelsesbetegnelse "Hrvatska Istra" kan mærke deres vine med angivelse af druesortsnavnet "Teran".
            
            
               KOMMISSIONENS DELEGEREDE FORORDNING (EU) …/…
            
            
               af 19.5.2017
            
            
               om ændring af forordning (EF) nr. 607/2009 for så vidt angår druesorter og synonymer herfor, der kan anføres ved mærkningen af vin
            
            
               EUROPA-KOMMISSIONEN HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007
                  2
               , særlig artikel 100, stk. 3, og 
            
            
               ud fra følgende betragtninger:
            
         
         
            
               (1)Kroatien tiltrådte Den Europæiske Union den 1. juli 2013.
            
            
               (2)I forbindelse med tiltrædelsen af Den Europæiske Union den 1. juli 2013 anmodede Kroatien om, at den nationale liste over anerkendte druesorter blev optaget på den liste over druesorter med geografisk betegnelse, som kan anføres ved mærkningen af vine, og som var indeholdt i bilag II til Kommissionens forordning (EF) nr. 753/2002
                  3
                og på nuværende tidspunkt er indeholdt i bilag XV til Kommissionens forordning (EF) nr. 607/2009
                  4
               . I henhold til Europa-Parlamentets og Rådets forordning (EF) nr. 1234/2007
                  5
                har Kommissionen oplyst Kroatien, at den nationale liste over sorter ikke godkendes på EU-plan, men at de enkelte medlemsstater selv træffer beslutning om deres liste.  Kommissionen har ligeledes meddelt Kroatien, at i henhold til tidligere tiltrædelsespraksis og navnlig Kommissionens forordning (EF) nr. 1429/2004
                  6
                om ændring af bilag II til forordning (EF) nr. 753/2002 tilføjes navnene på kroatiske druesorter til listen i bilag XV til forordning (EF) nr. 607/2009 efter tiltrædelsen. Kroatien trak på baggrund af disse oplysninger anmodningen tilbage fra sin forhandlingsposition. 
            
            
               (3)Bilag XV til Kommissionens forordning (EF) nr. 607/2009 blev ændret ved Kommissionens forordning (EU) nr. 753/2013
                  7
                for navnlig at omfatte de sortsnavne, der traditionelt set anvendes til fremstillingen af vine i Kroatien, og som indeholder eller består af en i Den Europæiske Union beskyttet oprindelsesbetegnelse eller en beskyttet geografisk betegnelse, så de fortsat kan anføres ved mærkningen af kroatiske vine med beskyttet oprindelsesbetegnelse eller beskyttet geografisk betegnelse. I lyset af spørgsmålets betydning for Slovenien medtages sortsnavnet "Teran", der er enslydende med den slovenske beskyttede oprindelsesbetegnelse "Teran" (PDO-SI-A1581), ikke i denne forordning, idet det afventes, at forhandlingerne mellem Kroatien og Slovenien bliver afsluttet.  
            
            
               (4)Kroatien har begrænset sin ansøgning om at anvende sortsnavnet "Teran" til kun at gælde vine med den beskyttede oprindelsesbetegnelse "Hrvatska Istra" (PDO-HR-A1652). På trods af ansøgte tilladelses territoriale begrænsning og Kommissionens vedvarende indsats har det ikke har været muligt at finde en kompromisløsning mellem Kroatien og Slovenien.
            
            
               (5)Da forhandlingerne ikke har ført til enighed, på trods af Kommissionens bestræbelser på at forlige Kroatiens og Sloveniens holdninger og efter at Kommissionen har kontrolleret de tilgængelige oplysninger om den eksisterende mærkningspraksis for sortsnavnet "Teran", findes det hensigtsmæssigt, at navnet på den pågældende sort tilføjes til bilag XV, del A, i forordning (EF) nr. 607/2009 under den beskyttede oprindelsesbetegnelse "Hrvatska Istra". 
            
            
               (6)I betragtning af Sloveniens forbehold på grund af risikoen for at vildlede forbrugerne og i et forsøg på at finde en løsning, der er tilfredsstillende for alle de berørte producenter, og som de berørte medlemsstater kan støtte op om, finder Kommissionen det hensigtsmæssigt at præcisere, under hvilke betingelser sortsnavnet "Teran" kan anføres ved mærkningen af produkter, der er omfattet af oprindelsesbetegnelsen, under hensyntagen til de betingelser, som Kroatien underlægger sine egne producenter. 
            
            
               (7)Forordning (EF) nr. 607/2009 bør derfor ændres.
            
            
               (8)Optagelsen af Kroatien i bilag XV, del A, til forordning (EF) nr. 607/2009, for så vidt angår anvendelsen af sortsnavnet "Teran", bør gælde fra datoen for Kroatiens tiltrædelse, dvs. den 1. juli 2013, eftersom Kroatiens anmodning blev indgivet inden denne dato, og den traditionelle brug af navnet "Teran" som druesort til markedsføring af vin fremstillet i Kroatien var gældende praksis på tiltrædelsestidspunktet, og eftersom vedtagelsen af nærværende forordning kun udskydes i afventning af en forhandlingsløsning. Af samme årsager bør der indføres overgangsbestemmelser for vin, der er produceret inden nærværende forordnings ikrafttræden —
            
            
               VEDTAGET DENNE FORORDNING:
            
            
               Artikel 1
            
            
               Følgende tilføjes som række 55 i del A i bilag XV til forordning (EF) nr. 607/2009:
            
            
               "
            
            
                     
                        55
                     
                  
                  
                     
                        Teran (SI)
                     
                  
                  
                     
                        Teran
                     
                  
                  
                     
                        Kroatien (3) 
                     
                  
               
               (3) Kun for den beskyttede oprindelsesbetegnelse "Hrvatska Istra" (PDO-HR-A1652), forudsat at "Hrvatska Istra" og "Teran" anføres i samme synsfelt, og navnet "Teran" fremstår i en mindre skrifttype end den, der anvendes for "Hrvatska Istra"." 
            
            
               Artikel 2
            
            
               Vine med den beskyttede oprindelsesbetegnelse "Hrvatska Istra" (PDO-HR-A1652), som er fremstillet inden datoen for nærværende forordnings ikrafttræden i overensstemmelse med den gældende lovgivning, kan fortsat markedsføres, indtil lagrene er opbrugt, også selv om de ikke opfylder mærkningskravene i række 55 i del A i bilag XV til forordning (EF) nr. 607/2009 som tilføjet ved artikel 1 i nærværende forordning.
            
            
               Artikel 3
            
            
               Denne forordning træder i kraft på dagen for offentliggørelsen i Den Europæiske Unions Tidende.
            
            
               Den anvendes fra den 1. juli 2013. 
            
            
               Denne forordning er bindende i alle enkeltheder og gælder umiddelbart i hver medlemsstat.
            
         
         
            
               Udfærdiget i Bruxelles, den 19.5.2017.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        Kommissionens forordning (EF) nr. 607/2009 af 14. juli 2009 om gennemførelsesbestemmelser til Rådets forordning (EF) nr. 479/2008 for så vidt angår beskyttede oprindelsesbetegnelser og beskyttede geografiske betegnelser, traditionelle benævnelser og mærkning og præsentation af visse vinavlsprodukter (EUT L 193 af 24.7.2009, s. 60).
               
               
                  
                     (2)
                  
                        EUT L 347 af 20.12.2013, s. 671. 
               
               
                  
                     (3)
                  
                        Kommissionens forordning (EF) nr. 753/2002 af 29. april 2002 om visse gennemførelsesbestemmelser til Rådets forordning (EF) nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter (EFT L 118 af 4.5.2002, s. 1).
               
               
                  
                     (4)
                  
                        Kommissionens forordning (EF) nr. 607/2009 af 14. juli 2009 om gennemførelsesbestemmelser til Rådets forordning (EF) nr. 479/2008 for så vidt angår beskyttede oprindelsesbetegnelser og beskyttede geografiske betegnelser, traditionelle benævnelser og mærkning og præsentation af visse vinavlsprodukter (EUT L 193 af 24.7.2009, s. 60).
               
               
                  
                     (5)
                  
                        Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (EUT L 299 af 16.11.2007, s. 1).
               
               
                  
                     (6)
                  
                        Kommissionens forordning (EF) nr. 1429/2004 af 9. august 2004 om ændring af forordning (EF) nr. 753/2002 om visse gennemførelsesbestemmelser til Rådets forordning (EF) nr. 1493/1999 for så vidt angår beskrivelse, betegnelse, præsentation og beskyttelse af visse vinprodukter (EUT L 263 af 10.8.2004, s. 11).
               
               
                  
                     (7)
                  
                        Kommissionens gennemførelsesforordning (EU) nr. 753/2013 af 2. august 2013 om ændring af forordning (EF) nr. 607/2009 om gennemførelsesbestemmelser til Rådets forordning (EF) nr. 479/2008 for så vidt angår beskyttede oprindelsesbetegnelser og beskyttede geografiske betegnelser, traditionelle benævnelser og mærkning og præsentation af visse vinavlsprodukter (EUT L 210 af 6.8.2013, s. 21).